b"\n_START_ARTICLE_\nJohn Brown Gordon\n_START_SECTION_\nNuoruusvaiheet ja sis\xc3\xa4llissodan alku\n_START_PARAGRAPH_\nGordon syntyi Upson Countyss\xc3\xa4 Georgiassa. H\xc3\xa4n nai Fanny Haralsonin vuonna 1854. Sis\xc3\xa4llissodan alettua h\xc3\xa4net ylennettiin prikaatinkenraaliksi 1. marraskuuta 1862 ja kenraalimajuriksi 14. toukokuuta 1864. H\xc3\xa4n on my\xc3\xb6s v\xc3\xa4itt\xc3\xa4nyt, ett\xc3\xa4 h\xc3\xa4net ylennettiin kenraaliluutnantiksi, mutta t\xc3\xa4st\xc3\xa4 ei ole virallisia todisteita. H\xc3\xa4n komensi prikaatia Daniel Harvey Hillin divisioonassa Virginian niemimaan taisteluissa vuonna 1862. Antietamin taistelussa h\xc3\xa4n auttoi kenraali Leet\xc3\xa4 pit\xc3\xa4m\xc3\xa4\xc3\xa4n hallussaan Bloody Laneksi kutsuttua tiet\xc3\xa4, ja sai kaksi luotia jalkaansa. Kuukausien toipumisen j\xc3\xa4lkeen h\xc3\xa4n palasi taistelukentille kes\xc3\xa4kuussa 1863. H\xc3\xa4n komensi yht\xc3\xa4 Jubal Earlyn divisioonaa etel\xc3\xa4valtioiden invaasiossa Pennsylvaniaan. H\xc3\xa4nen joukkonsa valtasivat Wrightsvillen Susquehanna-joella. Kaupunki oli kaukaisin paikka id\xc3\xa4ss\xc3\xa4 mihin etel\xc3\xa4valtiot p\xc3\xa4\xc3\xa4siv\xc3\xa4t. Tosin unionin sissit sytyttiv\xc3\xa4t l\xc3\xa4heisen joen ylitt\xc3\xa4v\xc3\xa4n puusillan palamaan est\xc3\xa4\xc3\xa4kseen Gordonin joukkojen etenemisen, ja tuli levisi my\xc3\xb6s kaupunkiin. Sammutust\xc3\xb6ihin ryhtyneet Gordonin joukot estiv\xc3\xa4t kuitenkin pahimmat tuhot. Gettysburgin taistelun ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 h\xc3\xa4nen divisioonansa murskasi unionin armeijan IX armeijakunnan. Gordon auttoi henkil\xc3\xb6kohtaisesti taistelussa haavoittunutta unionin divisioonankomentaja Francis Barlow'ta, jota vastaan taisteli my\xc3\xb6hemmin Wildernessiss\xc3\xa4.\n_START_SECTION_\nSis\xc3\xa4llissodan loppu ja my\xc3\xb6hemm\xc3\xa4t vaiheet\n_START_PARAGRAPH_\nH\xc3\xa4n osallistui 1864 Overland-sotaretkeen komentamalla yht\xc3\xa4 kenraalimajuri Richard S. Ewellin divisioonaa, ja taisteli Wildernessiss\xc3\xa4 ja Spotsylvianian k\xc3\xa4r\xc3\xa4j\xc3\xa4talolla, jossa onnistui k\xc3\xa4\xc3\xa4nt\xc3\xa4m\xc3\xa4\xc3\xa4n takaisin unionin massiivisen hy\xc3\xb6kk\xc3\xa4yksen. H\xc3\xa4n l\xc3\xa4hti Earlyn kanssa taistelemaan Valley-sotaretkeen 1864 ja haavoittui Shepherdstownissa L\xc3\xa4nsi-Virginiassa. Kolmannessa Winchesterin taistelussa Gordon oli kauhuissaan l\xc3\xb6yt\xc3\xa4ess\xc3\xa4\xc3\xa4n vaimonsa seuraamassa taistelua kadulla, jossa lenteli musketinkuulia ja luoteja. Sodan loppuun saakka h\xc3\xa4n komensi Pohjois-Virginian armeijan toista armeijakuntaa. H\xc3\xa4n johti konfederaation rintamaa Petersburgin piirityksess\xc3\xa4 ja Fort Shedmanin valloitusta vuonna 1864. 12. huhtikuuta 1865 Gordon joukkoineen antautui kenraali Joshua Chamberlainille, joka toimi kenraaliluutnantti Ulysses S. Grantin alaisena._NEWLINE_Sodan j\xc3\xa4lkeen h\xc3\xa4n vastusti j\xc3\xa4lleenrakennuspolitiikkaa ja tuli yleiseen tietoisuuteen Ku Klux Klanin johtajana Georgiassa 1860-luvun lopussa. Demokraattisen puolueen j\xc3\xa4senen\xc3\xa4 h\xc3\xa4n palveli senaattorina 1873\xe2\x80\x931880 ja oli Georgian kuvern\xc3\xb6\xc3\xb6ri 1886\xe2\x80\x931890. H\xc3\xa4n kuoli Miamissa Floridassa 71-vuotiaana."